Die GROOT Ontbyt en Innibos Liedjie inni Laai-kompetisie 2021 - Innibos
Die vermaakbedryf in Suid-Afrika is besonder erg gekniehalter deur die Covid-19-pandemie. Tog het dit kunstenaars en liedjieskrywers gedwing om diep te delf in hul kreatiwiteit om uiting te gee aan skeppende werk van hoogstaande gehalte. Die GROOT Ontbyt en Innibos Liedjie inni laai-kompetisie wil opkomende en gevestigde kunstenaars die kans bied om hul liedjies na die professionele arena te bring.
Innibos-kunstefees wil die musikale talent van liedjieskrywers met dié kompetisie ontgin en uitstaande kreatiwiteit in die liedjieskryfkuns aanmoedig. Amateur en professionele liedjieskrywers en musikante word uitgenooi om deel te neem.
Liedjies kan in enige genre wees, en die wenner sal gekeur word deur 'n paneel suksesvolle sangers/liedjieskrywers, die programsamesteller van Innibos-kunstefees, asook verteenwoordigers van die musiekvervaardigers en die media-vennoot. Die wen-inskrywing sal professioneel vervaardig word as 'n enkelsnit, en gesing word deur 'n bekende Suid-Afrikaanse musiekkunstenaar.